Дзесяць Божых Запаведзей рэгулююць адносіны паміж людзьмі. Гэтыя Запаведзі не для Бога – для чалавека. І калі людзі будуць іх выконваць, будзе рай на зямлі. Заўважце, першыя тры прыказанні датычацца Самога Бога, а чацвёртае?.. Хто пасля Бога важнейшы для чалавека? Бацькі. Так Бог запаведаў і прыказаў: “Шануй бацьку свайго і маці сваю!”. Адкрыйце Стары Запавет, Кнігу Прамудрасці Езуса, сына Сірахава, і знойдзеце там простыя словы з вельмі глыбокім зместам: хто шануе бацьку свайго – ачысціцца ад граха, будзе доўга жыць, а хто паважае маці сваю – той набывае скарбы. Сучасны чалавек хоча доўга жыць і набываць скарбы, а свае абавязкі ў адносінах да сваіх бацькоў часта забывае. І гэта вялікі грэх; можа так стацца, што ён, урэшце, зразумее ўсё гэта, ды будзе позна; прыдзе такі час, што не будзе ў каго нават папрасіць прабачэння… Яшчэ раз звярніце ўвагу на свае адносіны з вашымі бацькамі, бабулямі-дзядулямі, суаднясіце гэтыя адносіны з патрабаваннямі 4-й Запаведзі, можа ўжо спазняецеся да споведзі?